Alt tyder søndag aften på et klart dansk ja til Patentdomstolen. To exit polls lavet for henholdsvis DR og TV2 viser begge et klart flertal for et dansk ja til Patentdomstolen.

TV2 kunne kl. 19 offentliggøre en exit-poll fra Megafon, der viste, at et flertal på 64,7 procent havde sat deres kryds ved »ja«, mens 35,3 procent havde stemt »nej«. Og kl. 20 viste en exit poll, som Epinion havde lavet for DR, næsten eksakt det samme billede. Her lød fordelingen på 64,1 procent »ja« og 35,9 procent »nej«.

Der er ganske vist kun tale om exit polls - hvor man har spurgt folk, hvad de har stemt, når de er kommet ud fra stemmeboksen - og ikke det officielle resultat. Men det samme klare billede har alle meningsmålinger op til afstemningen vist.

Dermed ser det ud til, at det politiske flertal og erhvervslivet over en bred kam får det »ja«, de har ønsket. Erhvervs- og vækstminister Henrik Sass Larsen (S) glæder sig over udsigten til et markant ja:

»Jo klarere et ja, jo gladere er jeg som ansvarlig minister på området. Og det er jo sådan, at det er sjældent, at man får så markant et ja, hvis det ender sådan, som det ser ud lige nu (exit poll kl. 20), så det vil jeg glæde mig over i mit stille sind. Og det har også været en imponerende indsats fra fagbevægelsen og virksomhedernes side, så æren er i høj grad også deres.«

Også interesseorganisationen Dansk Industris direktør Karsten Dybvad er en glad mand. For Dansk Industri har et ja til patentdomstolen været højt på ønskelisten i mange år.

»Det ser ud til, at danskerne siger overbevisende ja. Det er så vigtigt, fordi vi lever af at udvikle produkter,og det gør det nemmere at beskytte vores produkter,« siger Karsten Dybvad til TV2 News.

Lav stemmeprocent

Megafon-målingen pegede kl. 19 på en stemmeprocent på ca. 53 procent i afstemningen om Patentdomstolen, mens ca. 55 procent så ud til at stemme ved Europaparlamentsvalget, ifølge TV2. Dermed ser valgdeltagelsen ud til at blive lavere end de 59,5 procent, som stemte til Europaparlamentsvalget for fem år siden.

Selv om Danmark ser ud til at have stemt ja til Patentdomstolen, kommer det dog til at tage flere år, før det nye system med den europæiske patentdomstol kan træde i kraft. Danmark kan med et ja blive det tredje land efter Frankrig og Østrig, der ratificerer den aftale, som 25 EU-lande er enige om. Minimum 13 lande skal dog ratificere aftalen, før den kan træde i kraft.

Når 13 lande har ratificeret aftalen - det ventes at ske i år - kan Patentdomstolen stadig ikke søsættes, før EU-Domstolen har behandlet to klager fra Spanien. Spanien står uden for såvel enhedspatentet som Patentdomstolen og mener blandt andet, at det strider mod EU-retten, at de tre patentsprog kun er engelsk, fransk og tysk. Afgørelsen på de to spanske klager kommer muligvis først i begyndelsen af 2015.

Uklarhed om regler

Desuden mangler der afklaring om det meget vigtige procesreglement, der sætter de præcise regler for, hvordan systemet skal fungere. Reglementet foreligger nu i det 16. udkast, men endelig afklaring bliver ved med at trække ud. Det skyldes ikke mindst forskelle på det tyske og britiske patentsystem, og tyskerne og briterne er derfor heller ikke helt enige om alle detaljer.

Først når alle disse ting er faldet på plads, skal man i gang med at opbygge selve infrastrukturen omkring systemet, som vil tage tid, når det skal omfatte op mod 25 lande. Udover Spanien står også Polen uden for Patentdomstolen, mens det nyeste EU-land, Kroatien, ikke har taget stilling endnu.

Systemet er dermed tidligst oppe at køre i 2016, og i de første syv år er det tilmed forventningen, at mange selskaber vil bruge en mulighed i overgangsperioden til at holde deres vigtigste patenter uden for systemet, indtil man kender domstolens retspraksis.